Σύμφωνα με τον «Φιλελεύθερο» ενα ισχυρό νομικό όπλο στα χέρια της Αστυνομίας θα αποτελεί, με την ψήφισή του από τη Βουλή, το νομοσχέδιο που προωθεί το υπουργείο Δικαιοσύνης στο πλαίσιο της προσπάθειας που καταβάλλεται για αντιμετώπιση και καταπολέμηση της ρητορικής και των εγκλημάτων μίσους που παρατηρούνται στον τόπο μας.

Με το νομοσχέδιο, η Αστυνομία αποκτά την εξουσία να αφαιρεί από το διαδίκτυο με συνοπτικές διαδικασίες, υλικό που προάγει τον ρατσισμό, το μίσος και την ξενοφοβία και παράλληλα, να εμποδίζει την πρόσβαση στους χρήστες του διαδικτύου από την Κύπρο, σε ιστοσελίδες που διαπιστώνει ότι προάγουν τα εγκλήματα μίσους.

Σύμφωνα πάντα με τον «Φ», όπως ενημέρωσε τη Βουλή, κατόπιν ερώτησης του Γιώργου Περδίκη, ο υπουργός Δικαιοσύνης Ιωνάς Νικολάου, το νομοσχέδιο παρέχει την εξουσία στους αστυνομικούς ανακριτές, μετά από οδηγίες του Αρχηγού Αστυνομίας και έγκριση του Γενικού Εισαγγελέα, να αιτούνται μονομερώς στο δικαστήριο την μη πρόσβαση σε ιστότοπους που φιλοξενούν ιστοσελίδες που περιέχουν ρατσιστικό ή ξενοφοβικό υλικό, καθώς και τη φραγή της πρόσβασης σε τέτοιες ιστοσελίδες για τους χρήστες του διαδικτύου που διαμένουν στη Δημοκρατία. Το νομοσχέδιο βρίσκεται, ήδη, ενώπιον της Νομικής Υπηρεσίας για νομοτεχνικό έλεγχο και όπως μας λέχθηκε αρμοδίως, αναμένεται να κατατεθεί στη Βουλή για ψήφιση πριν το τέλος του χρόνου.